Aquest 2020 és un any de canvis arreu del món, i nosaltres us volem ajudar a entendre'ls. En temps de crisi, el periodisme compromès és més important que mai i el vostre suport és l'únic que pot assegurar la continuïtat de VilaWeb.Si ho vols i ho pots fer, col·labora amb VilaWeb

Un veí de Sitges de cinquanta-sis anys ha confessat ser l’autor del fals cartell del Carnaval de Solsona que es va difondre per internet el mes de febrer passat, on es podia llegir ‘Vine a matar espanyols en un ambient festiu, pacífic i familiar’ i on apareixia una noia empunyant una arma. Aquest fet va desfermar una forta polèmica al municipi i, fins i tot, la fiscalia va admetre a tràmit una denúncia de Manos Limpias. En un informe de la policia, que ha avançat el diari Regió7 i al qual ha tingut accés l’ACN, s’explica la declaració judicial d’aquest home.

L’home va declarar als jutjats de Vilanova i la Geltrú el 30 de setembre passat en qualitat de testimoni. En la declaració va dir que el cartell no tenia intenció de fer mal, sinó que tan sols volia ser una ‘paròdia’ de la retransmissió que una cadena de televisió havia fet del Carnaval de Solsona. Va confessar que ell havia començat a elaborar el cartell, però que s’havia anat completant ‘amb les aportacions de la gent d’un xat privat del qual formaven part entre 40 i 70 persones’. En suport a la seva declaració, va dir que ell no sabia català i que algú del xat li havia dit que faltava l’accent de la paraula ‘pacífic’. Però va resultar –diu– que més tard, sense haver-ho corregit ell, el cartell ja tenia incorporat l’accent. ‘Per tant, ho va fer una altra persona’, assegura. Així mateix, afirma que ell no va difondre el cartell.

Els investigadors van poder arribar fins a l’autor del cartell a través de la captura de pantalla d’una conversa d’un xat que tenia per nom ‘SCC Online’, formada per cinquanta-nou membres. Un integrant d’aquesta conversa, que utilitzava un pseudònim, va assegurar: ‘El cartell és un fotomuntatge meu. El que és vomitiu és el vídeo. Això és real.’ Els investigadors també van localitzar tot de cartells i dissenys gràfics signats amb el mateix pseudònim, sobre actes, col·lectius i associacions relacionades amb l’unionisme difosos a través d’un perfil de Facebook i Twitter. En un d’aquests cartells es podia veure una felicitació a Societat Civil Catalana per haver obtingut el premi Ciutadà Europeu 2014 i una foto seva; el cartell duia per signatura ‘autor del cartell del Carnaval de Solsona’.

La cronologia dels fets

A final de febrer d’enguany la fiscalia de Lleida va anunciar que obria una investigació al Carnaval de Solsona per un possible delicte d’incitació a l’odi. La polèmica s’havia desfermat arran de la difusió d’un cartell per internet. Al cartell, que va aparèixer una setmana després de la celebració dels actes principals del Carnaval, s’hi podia llegir: ‘Vine a matar espanyols en un ambient festiu, pacífic i familiar.’ Tant l’Ajuntament de Solsona com l’Associació de Festes del Carnaval de Solsona van desmarcar-se’n. Alhora, Manos Limpias i el PP van denunciar el fet a la fiscalia i l’escenificació que es va poder veure el dissabte de Carnaval durant la rua on es va simular una confrontació armada entre soldats espanyols i un rei Carnestoltes independentista.

Fins i tot, el ministre de l’Interior espanyol, Jorge Fernández Díaz, va prendre-hi part i va exigir accions en relació amb el Carnaval de Solsona. En unes declaracions, va assegurar que els promotors haurien de respondre davant les autoritats competents. ‘Dir que vinguin a veure com es maten espanyols en un ambient pacífic i familiar –va declarar Ferández Díaz– ofèn qualsevol persona amb un mínim de consciència i sensibilitat.’ En al·lusió a les forces sobiranistes, va arribar a dir: ‘Qui sembra vents, recull tempestats, i aquestes es recullen en iniciatives d’aquestes característiques, absolutament lamentables i inacceptables.’